Vier vandag gevonnis na moord op HannahVernon Witbooi, Geraldo Parsons, Eben van Niekerk en Nashville Julius in die hof nadat hulle skuldig bevind is. Van Niekerk word hier geboei. Foto: Armand Hough/ANA Die vier mans wat betrokke was by die ontvoering van en moord op Hannah Cornelius (21), ŉ student aan die Universiteit Stellenbosch, sal na verwagting vanmiddag in die hooggeregshof in Kaapstad gevonnis word. Vernon Witbooi, Geraldo Parsons en Eben van Niekerk is verlede week skuldig bevind aan moord, poging tot moord, verkragting, ontvoering en roof met verswarende omstandighede. Nashville Julius is skuldig bevind aan aanklagte van roof en ontvoering. Cornelius en haar vriend, Cheslin Marsh, is omstreeks 03:00 op 27 Mei 2017 aangeval terwyl hulle in ŉ motor gesit en gesels het ná ŉ aand uit met vriende. Hulle is met ŉ mes en ŉ skroewedraaier gedreig voordat hulle na ŉ oop veld geneem is waar Marsh met bakstene aangerand en vir dood agtergelaat is. Vernon Witbooi, Geraldo Parsons, Eben van Niekerk en Nashville Julius in die hof nadat hulle skuldig bevind is. Julius word hier geboei. Foto: Armand Hough/ANA Hy het egter die aanval oorleef, maar sy arm was gebreek en hy het verskeie ernstige kopbeserings opgedoen. Hy is doof in sy linkeroor as gevolg van die beserings wat hy opgedoen het. Die aanvallers het daarna met Cornelius na ŉ afgeleë plek gery waar hulle beurte geneem het om haar te verkrag. Hulle het haar daarna naby ŉ bekende wynplaas in die gebied vermoor. Sy het twee meswonde in haar nek opgedoen en is met ŉ klip of ander stomp voorwerp teen die kop geslaan. Flippie Booysen, ŉ plaasarbeider, was besig om pype reg te maak toe hy op Cornelius se liggaam afgekom en die polisie ontbied het. Cornelius en Marsh se families het verlede week by die hof gepleit om die maksimum vonnis vir die beskuldigdes op te lê.